**Informatīvais ziņojums**

**“Jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrāde un autoruzraudzība” un “Salaspils kodolreaktora izpēte, būvprojekta izstrāde Salaspils kodolreaktora likvidēšanai un demontāžai un autoruzraudzība”**

**Ievads**

Informatīvais ziņojums “Jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrāde un autoruzraudzība” un “Salaspils kodolreaktora izpēte, būvprojekta izstrāde Salaspils kodolreaktora likvidēšanai un demontāžai un autoruzraudzība” (turpmāk – Informatīvais ziņojums) sagatavots, lai izpildītu Ministru kabineta 2018. gada 4. decembra sēdes (protokols Nr. 58, 36. §) protokollēmuma (turpmāk – protokollēmums) 4. punktā Vides aizsardzības un reģionālās attīstības ministrijai (turpmāk – VARAM) noteikto uzdevumu. Protokollēmuma 4. punkts noteic VARAM pēc valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – LVĢMC) iepirkumu “Jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas projekta izstrāde radioaktīvo atkritumu glabātavai “Radons”” un “Salaspils kodolreaktora izpētes un demontāžas projekta izstrāde” veikšanas, bet pirms saistību uzņemšanās, informēt Ministru kabinetu par iepirkumos plānoto darbu aktuālajām izmaksām, nepieciešamības gadījumā piedāvājot ietekmes neitralizējošus pasākumus un iesniedzot Ministru kabinetā izskatīšanai rīkojuma projektu par finansējuma pārdali no 2016. - 2018. gada neatliekamā pasākuma “Salaspils kodolreaktora likvidācijas pasākumu kopums izpildes nodrošināšana” un par atļauju izmantot līdzšinēji LVĢMC pamatkapitālā ieguldīto finansējumu.

Detalizēta informācija par radioaktīvo atkritumu glabātavu “Radons” (turpmāk – glabātava “Radons”) un Salaspils kodolreaktoru, kā arī nepieciešamajiem darbiem minētajos valsts nozīmes jonizējošā starojuma objektos un piešķirto valsts budžeta finansējumu sniegta informatīvajā ziņojumā “Jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas projekta izstrāde radioaktīvo atkritumu glabātavai “Radons” un Salaspils kodolreaktora izpētes un demontāžas projekta izstrāde”[[1]](#footnote-1), kurš skatīts un pieņemts zināšanai Ministru kabineta 2018. gada 4. decembra sēdē. Savukārt šajā Informatīvajā ziņojumā sniegta informācija par iepirkumu “Jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrāde un autoruzraudzība” (turpmāk – iepirkums “Radons”) un “Salaspils kodolreaktora izpēte, būvprojekta izstrāde Salaspils kodolreaktora likvidēšanai un demontāžai un autoruzraudzība” (turpmāk – iepirkums “Salaspils”) īstenošanas gaitu, kā arī par turpmākajiem plāniem attiecībā uz glabātavā “Radons” paredzētajiem drošības uzlabošanas un jaunas radioaktīvo atkritumu tvertnes būvniecības darbiem un Salaspils kodolreaktora likvidēšanas un demontāžas darbiem.

**1. Informācija par atklāta konkursa iepirkumu “Radons”**

LVĢMC 2019. gada 5. decembrī, ievērojot Publisko iepirkumu likuma prasības par publiskā iepirkuma paziņojuma publicēšanu Eiropas Savienības Oficiālajā Vēstnesī, izsludināja starptautisku iepirkumu – atklātu konkursu iepirkumam “Radons”[[2]](#footnote-2). Iepirkuma piedāvājumu iesniegšanas termiņš tika noteikts 2020. gada 19. februāris. Iepirkumā saņemti trīs piedāvājumi:

1. personu apvienības "Enviroprojekts – EKSORTUS” piedāvājums 444 400,00 *euro* apmērā (bez PVN);
2. personu apvienības "GCA” piedāvājums 380 000,00 *euro* apmērā (bez PVN);
3. SIA “REM PRO” piedāvājums 383 300,00 *euro* apmērā (bez PVN).

LVĢMC iepirkuma komisija līdz 2020. gada 8. maijam veica pretendentu iesniegto piedāvājumu vērtēšanu atbilstoši iepirkuma “Radons” nolikuma prasībām, tajā skaitā piesaistot ekspertus pretendentu tehnisko un finanšu piedāvājumu vērtēšanai.

Pretendenti personu apvienība "Enviroprojekts – EKSORTUS” un personu apvienība "GCA" tika izslēgti no tālākas izvērtēšanas, ņemot vērā iepirkuma komisijas konstatēto, ka pretendentu piedāvājumi neatbilst nolikumā izvirzītajām atlases un kvalifikācijas prasībām.

 Pretendents SIA ”REM PRO” tika atzīts par atbilstošu iepirkuma “Radons” nolikumā izvirzītajām atlases un kvalifikācijas prasībām. Pretendenta SIA ”REM PRO” piedāvājums tika atzīts par atbilstošu iepirkuma “Radons” nolikuma un tehniskās specifikācijas prasībām, kā arī pretendenta piedāvātā līgumcena – par atbilstošu LVĢMC pieejamam finansējumam. Pretendenta SIA “REM PRO” piedāvātais iepirkuma ietvaros paredzētā būvprojekta izstrādes termiņš ir 12 mēneši no iepirkuma līguma spēkā stāšanās dienas, savukārt autoruzraudzība – atbilstoši būvprojektā paredzēto darbu iepirkuma līguma termiņiem.

2020. gada 8. maijā LVĢMC iepirkuma komisija pieņēma lēmumu par līguma slēgšanas tiesību piešķiršanu SIA ”REM PRO”. Attiecīgi informācija tika nosūtīta visiem pretendentiem. 2020. gada 18. maijā Iepirkumu uzraudzības birojā (turpmāk – IUB) personu apvienība “GCA” iesniedza iesniegumu par iepirkuma “Radons” izvērtēšanas rezultātiem, apstrīdot iepirkuma komisijas minētos pamatojumus apvienības “GCA” piedāvājuma noraidīšanai. 2020. gada 12. jūnija sēdē IUB nolēma aizliegt LVĢMC slēgt iepirkuma līgumu, atceļot iepirkuma komisijas 2020. gada 7. maijā pieņemto lēmumu, un tika uzdots LVĢMC atkārtoti izvērtēt iepirkuma “Radons” ietvaros iesniegtos piedāvājumus[[3]](#footnote-3).

Ņemot vērā iepriekš minēto IUB lēmumu LVĢMC pārvērtēja iesniegtos piedāvājumus, kā rezultātā iepirkuma komisija atkārtoti pieņēma lēmumu par līguma slēgšanas tiesību piešķiršanu SIA ”REM PRO”. Attiecīgi 2020. gada 11. septembrī IUB personu apvienība “GCA” iesniedza iesniegumu par iepirkuma “Radons” izvērtēšanas rezultātiem, apstrīdot iepirkuma komisijas minētos pamatojumus personu apvienības “GCA” piedāvājuma noraidīšanai. 2020. gada 7. oktobra sēdē IUB nolēma aizliegt LVĢMC slēgt iepirkuma līgumu, atceļot iepirkuma komisijas 2020. gada 2. septembra pieņemto lēmumu, un tika uzdots LVĢMC atkārtoti izvērtēt iepirkuma “Radons” ietvaros iesniegtos piedāvājumus[[4]](#footnote-4).

Atbilstoši 2020. gada 12. oktobra IUB lēmumam Nr. 4-1.2/20-205 LVĢMC IUB ir pārvērtējis iepirkuma “Radons” ietvaros iesniegtos piedāvājumus un 2020. gada 3. decembrī iepirkuma komisija nolemj apstiprināt personu apvienību “GCA” par uzvarētāju un slēgt līgumu par jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrādi un autoruzraudzību.

2020. gada 14. decembrī IUB SIA “REM PRO” iesniedza iesniegumu par iepirkuma “Radons” izvērtēšanas rezultātiem. 2021. gada 14. janvāra sēdē IUB nolēma atļaut LVĢMC slēgt iepirkuma līgumu[[5]](#footnote-5). Personu apvienībā “GCA” ir divi uzņēmumi SIA “Geo Consultants” un SIA “AQUA-BRAMBIS”, piedāvājumā balstās uz Latvijas uzņēmuma SIA “A.R.T. projekts” pieredzi III grupas ēkas jaunbūves būvprojekta izstrādē un uz Somijas uzņēmuma A-Insinöörit Civil Oy pieredzi, kas izstrādājis būvprojektu atomelektrostacijas radioaktīvo atkritumu augsta līmeņa atkritumu apglabāšanas iekārtai.

Izpildes laiks jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrādei ir 12 mēneši, autoruzraudzība - saskaņā ar noslēgto būvniecības līgumu.

**2. Informācija par atklāta konkursa iepirkumu “Salaspils”**

2020. gada 20. maijā LVĢMC, ievērojot Publisko iepirkumu likuma prasības par publiskā iepirkuma paziņojuma publicēšanu Eiropas Savienības Oficiālajā Vēstnesī, izsludināja starptautisku iepirkumu – atklātu konkursu iepirkumam “Salaspils”.[[6]](#footnote-6) Noteiktais iepirkuma piedāvājumu iesniegšanas termiņš 2020. gada 17. augusts (90 dienas).

2020. gada 7. augustā IUB tika iesniegts SIA “REM PRO” iesniegums par iepirkuma “Salaspils” nolikumu, kurā lūgts uzlikt par pienākumu LVĢMC veikt grozījumus nolikumā. 2020. gada 7. septembrī IUB nolēma atļaut LVĢMC slēgt līgumu iepirkuma “Salaspils” ietvaros[[7]](#footnote-7), attiecīgi kā piedāvājumu atvēršanas datums tika noteikts 2020. gada 17. septembris. Iepirkumā saņemti četri piedāvājumi:

1. SIA “BŪVKONSULTANTS” piedāvājums 1 923 000,00 *euro* apmērā (bez PVN);
2. SIA “Geo Consultants” piedāvājums 1 740 000,00 *euro* apmērā (bez PVN);
3. personu apvienības “PB Birojs - EKSORTUS” piedāvājums 2 175 100,00 *euro* apmērā (bez PVN);
4. SIA “REM PRO” piedāvājums 2 188 884,00 euro apmērā (bez PVN).

LVĢMC iepirkuma komisija līdz 2020. gada 2. decembrim veica pretendentu iesniegto piedāvājumu vērtēšanu atbilstoši iepirkuma “Salaspils” nolikuma prasībām, tajā skaitā piesaistot ekspertus pretendentu tehnisko un finanšu piedāvājumu vērtēšanai.

Pretendenti - SIA “BŪVKONSULTANTS”, SIA “Geo Consultants” un personu apvienība “PB Birojs - EKSORTUS” tika izslēgti no tālākas izvērtēšanas, ņemot vērā iepirkuma komisijas konstatēto, ka pretendentu piedāvājumi neatbilst nolikumā izvirzītajām atlases un kvalifikācijas prasībām.

Pretendents SIA ”REM PRO” tika atzīts par atbilstošu iepirkuma “Salaspils” nolikumā izvirzītajām atlases un kvalifikācijas prasībām. Pretendenta SIA ”REM PRO” piedāvājums tika atzīts par atbilstošu iepirkuma “Salaspils” nolikuma un tehniskās specifikācijas prasībām, kā arī pretendenta piedāvātā līgumcena – par atbilstošu LVĢMC pieejamam finansējumam. Pretendenta SIA “REM PRO” piedāvātais iepirkuma ietvaros paredzētā izpēte ir paredzēta 12 mēnešu laikā, savukārt būvprojekta izstrādes termiņš ir 24 mēneši no iepirkuma līguma spēkā stāšanās dienas, savukārt autoruzraudzība – atbilstoši būvprojektā paredzēto darbu iepirkuma līguma termiņiem.

2020. gada 2. decembrī iepirkuma komisija pieņēma lēmumu apstiprināt SIA ”REM PRO” par iepirkuma “Salaspils” uzvarētāju. Attiecīgi informācija tika nosūtīta visiem pretendentiem.

Saskaņā ar Publisko iepirkumu likuma 68. panta otrās daļas 1. punktu IUB tika iesniegti divi iesniegumi – 2020. gada 11. decembrī iesniedza SIA “Geo Consultants”, 2020. gada 14. decembrī – personu apvienība “PB Birojs - EKSORTUS”. 2021. gada 11. janvāra sēdē IUB nolēma atļaut LVĢMC slēgt iepirkuma līgumu[[8]](#footnote-8).

SIA “REM PRO” balstās uz trīs uzņēmumu pieredzi – Somijas uzņēmums “Sweco Rakennetekniikka Oy”, kas izstrādājis būvprojektu Posiva iekapsulēšanas rūpnīcai, Metsä Fibre Bio produktu rūpnīcai un kodolatkritumu repozitorijam, Lietuvas uzņēmums “Ignalinos atominé elektriné”, kas izstrādājis likvidēšanas un demontāžas plānu “Ignalinas atomelektrostacijas turbīnu zāles aprīkojuma demontāža un attīrīšana, Bloks 2 un Ignalinas atomelektrostacijas ēku D0, D1 iekārtu demontāža un attīrīšana, Bloks 1” un Lietuvas uzņēmums UAB “TECOS”, kas piedalījies likvidēšanas un demontāžas plāna izstrādē “Ignalinas atomelektrostacijas 129. ēkas demontāža”. Kā radiācijas jomas speciālistus SIA “REM PRO” ir piesaistījis ekspertus, kas piedalījušies likvidēšanas un demontāžas plānu izstrādē Ignalinas atomelektrostacijā, būvprojekta vadītājs vadījis būvprojekta izstrādi “Jaunu cieto radioaktīvo atkritumu apstrādes un uzglabāšanas iekārtās projektēšana un būvniecība B34” (Lietuvā).

Izpildes laiks Salaspils kodolreaktora izpētei un būvprojekta izstrādei Salaspils kodolreaktora likvidēšanai un demontāžai – 24 mēneši, autoruzraudzība - būvdarbu laikā līdz objekta nodošanai ekspluatācijā.

**3. Informācija par pieejamo valsts budžeta finansējumu**

*Tabula Nr. 1 Piešķirtais valsts budžeta finansējums “Jaunas radioaktīvo atkritumu tvertnes un ilgtermiņa glabātavas būvprojekta izstrāde un būvniecība radioaktīvo atkritumu glabātavā “Radons”” un “Salaspils kodolreaktora likvidācijas pasākumu kopuma izpildes nodrošināšana”, euro*

|  |  |
| --- | --- |
| **Piešķirtais valsts budžeta finansējums 2014. -2020. gadā, ņemot vērā 2018. - 2020. gada MK rīkojumus un lēmumus\*** | **3 268 063** |
| **Faktiskie izdevumi 2015.- 2020.gadā \*\*** | **-16 481** |
| **Pieejamais finansējums KOPĀ** | **3 251 582** |
|  **t.sk. ieguldīts LVĢMC pamatkapitālā** | **1 847 402** |

\* MK 19.06.2018. rīkojums Nr. 276, MK 11.10.2018. rīkojums Nr. 511, MK 23.10.2018. rīkojums Nr. 537, MK 23.10.2018. rīkojums Nr. 542 un MK 23.10.2018. rīkojums Nr. 547**)**;

Ministru kabineta 2019. gada 5. februāra sēdes protokola Nr. 5 33§ 17.1., 17.2., 18. punktu un likumu “par valsts budžetu 2019. gadam” (pieņemts 2019. gada 3. aprīlī un stājās spēkā 2019. gada 13. aprīlī);

Ministru kabineta 2020. gada 26. augusta rīkojuma Nr. 470 (prot. Nr. 50 16. §) “Par apropriācijas pārdali no Vides aizsardzības un reģionālās attīstības ministrijas uz valsts budžeta programmu 02.00.00 “Līdzekļi neparedzētiem gadījumiem”” 1. punktu un saskaņā ar Ministru kabineta 2019. gada 5. februāra sēdes protokola Nr. 5 33.§ 17.1. punktu.

\*\* Veiktie izdevumi attiecībā uz piesaistītajiem ekspertiem iepirkumu “Radons” un “Salaspils” dokumentācijas sagatavošanai un iesniegto piedāvājumu vērtēšanai, tai skaitā argumentu sagatavošanā IUB par iesniegtajām sūdzībām.;

2016. gadā pēc Radona ilgtermiņa drošības novērtējuma ziņojuma veikšanas ietaupītais finansējums 6 170,71 *euro* apmērā, pārcelts radioaktīvo atkritumu tvertnes un ilgtermiņa glabātavas būvprojekta izstrādei un būvniecībai.

**4. Informācija par iepirkumu “Radons” un “Salaspils” īstenošanai nepieciešamo finansējumu un laika grafiku**

*Tabula Nr. 2 Nepieciešamais finansējums iepirkumu “Radons” un “Salaspils” īstenošanai*

|  |  |  |
| --- | --- | --- |
| **Pasākums** | **Izmaksas (ieskaitot PVN), euro** | **Īstenošanas laika periods** |
| Jaunas radioaktīvo atkritumu tvertnes, ilgtermiņa glabātavas un pārseguma virs slēgtajām radioaktīvo atkritumu tvertnēm radioaktīvo atkritumu glabātavā “Radons” būvprojekta izstrāde un autoruzraudzība | 459 800,00 | 2021. – 2022. *(ārpus šī termiņa ir autoruzraudzība, kas būs saskaņā ar noslēgto būvniecības līgumu)* |
| Iepirkuma “Radons” īstenošanas procesa uzraudzība un izpildīto darbu ekspertīze, tai skaitā būvprojekta ekspertīze | 87 431,00 | 2021.- 2022. |
| Salaspils kodolreaktora izpēte, būvprojekta izstrāde Salaspils kodolreaktora likvidēšanai un demontāžai un autoruzraudzība | 2 648 549,64 | 2021.-2023.*(ārpus šī termiņa ir autoruzraudzība, kas būs saskaņā ar noslēgto līgumu par likvidēšanas un demontāžas darbiem)* |
| Iepirkuma “Salaspils” īstenošanas procesa uzraudzība un izpildīto darbu ekspertīze, tai skaitā neatkarīga radiācijas eksperta piesaistīšana demontāžas un likvidēšanas plāna projekta caurskatīšanai | 51 290,00 | 2021.- 2023. |
| **Kopā:** | **3 247 070,64** |  |

Iepirkumu “Radons” un “Salaspils” uzvarējušo pretendentu finanšu piedāvājumi un laika grafiki ietverti informatīvā ziņojuma pielikumā.

**5. Turpmākā rīcība pēc informatīvā ziņojuma izskatīšanas Ministru kabinetā**

Ziņojuma 4. sadaļā minēto pasākumu īstenošanai nepieciešams finansējums ir 3 247 070,64 *euro* apmērā. Savukārt ziņojuma 3. sadaļā minētais pieejamais finansējums sastāda 3 251 582,00 *euro*, tai skaitā LVĢMC pamatkapitālā ieguldītais finansējums 1 847 402,00 *euro* apmērā, kas ir pietiekošs, lai nodrošinātu ziņojuma 4. sadaļā norādīto pasākumu īstenošanu.

Lai izmantotu LVĢMC pamatkapitālā ieguldīto finansējumu, nepieciešams Ministru kabineta lēmums atļaut izmantot līdzšinēji LVĢMC pamatkapitālā ieguldīto finansējumu iepirkuma “Radons” un iepirkuma “Salaspils” ietvaros paredzēto darbu veikšanai 1 847 402,00 *euro* apmērā. Pēc Ministru kabineta lēmuma LVĢMC slēgs līgumu ar iepirkuma “Radons” uzvarētāju un iepirkuma “Salaspils” uzvarētāju. LVĢMC nodrošinās iepirkuma “Radons” un iepirkuma “Salaspils” ietvaros noteikto uzdevumu īstenošanas uzraudzību atbilstoši projektu vadības labās prakses principiem.

**6. Turpmākie plāni attiecībā uz glabātavā “Radons” paredzētajiem drošības uzlabošanas un jaunas radioaktīvo atkritumu tvertnes būvniecības darbiem un Salaspils kodolreaktora likvidēšanas un demontāžas darbiem**

Iepirkuma “Radons” ietvaros paredzētā būvprojekta izstrāde jaunas radioaktīvo atkritumu tvertnes un ilgtermiņa glabātavas būvniecībai un pārseguma izveidei virs esošajām slēgtajām radioaktīvo atkritumu tvertnēm saskaņā ar ziņojumam pievienoto laika grafiku ilgs 12 mēnešus no līguma noslēgšanas brīža. Glabātavā “Radons” paredzēto darbu būvprojekta izstrādes rezultātā tiks noteiktas faktisko būvdarbu paredzamās izmaksas un tiks pieprasīts faktiskajiem būvdarbiem nepieciešamais valsts budžeta finansējums. Pēc finansējuma piešķiršanas LVĢMC nekavējoties uzsāks iepirkuma procedūru faktisko būvdarbu veicēja noteikšanai glabātavā “Radons”. Ņemot vērā iespējamos riskus saistībā ar publiskā iepirkuma īstenošanu, paredzēts, ka iepirkuma procedūra faktisko būvdarbu veicēja noteikšanai ilgs līdz 12 mēnešiem no iepirkuma izsludināšanas brīža. Attiecīgi plānots, ka faktiskie būvdarbi glabātavā “Radons” tiks uzsākti 2023. gada 3. ceturksnī.

Iepirkuma “Salaspils” ietvaros paredzētā būvprojekta izstrāde Salaspils kodolreaktora demontāžai un likvidēšanai saskaņā ar ziņojumam pievienoto laika grafiku ilgs 24 mēnešus no līguma noslēgšanas brīža. Salaspils kodolreaktora demontāžas un likvidēšanas būvprojekta izstrādes rezultātā tiks noteiktas faktisko būvdarbu paredzamās izmaksas un tiks pieprasīts faktiskajiem būvdarbiem nepieciešamais valsts budžeta finansējums. Pēc finansējuma piešķiršanas LVĢMC nekavējoties uzsāks iepirkuma procedūru faktisko būvdarbu veicēja noteikšanai Salaspils kodolreaktorā. Ņemot vērā iespējamos riskus saistībā ar publiskā iepirkuma īstenošanu, paredzēts, ka iepirkuma procedūra faktisko būvdarbu veicēja noteikšanai ilgs līdz 12 mēnešiem no iepirkuma izsludināšanas brīža. Minētie apsvērumi noteic, ka faktiskie Salaspils kodolreaktora demontāžas un likvidēšanas darbi tiks uzsākti 2024. gada 3. ceturksnī.

Lai veicinātu kvalitatīvu būvprojektu sagatavošanu, paredzēts, ka autoruzraudzību faktisko būvdarbu laikā veiks tās pašas personas, kas izstrādās būvprojektus, t.i. glabātavā “Radons” – personu apvienība “GCA” un Salaspils kodolreaktorā – SIA “REM PRO”.

Faktisko būvdarbu izpildes laiks tiks noteikts būvprojektu izstrādes rezultātā.

Jautājums par papildu valsts budžeta līdzekļu piešķiršanu faktiskajiem būvdarbiem Salaspils kodolreaktorā un glabātavā “Radons” skatāms kārtējā gada valsts budžeta likumprojekta un vidējā termiņa budžeta ietvara likumprojekta sagatavošanas procesā kopā ar visu ministriju un citu centrālo valsts iestāžu prioritāro pasākumu pieteikumiem.

Salaspils kodolreaktora likvidēšanas un demontāžas darbu gala rezultātā tiks veikta reaktora, kā arī tā palīgiekārtu un sistēmu likvidēšana un demontāža. Vienlaikus tiks nodrošināta procesa laikā radušos, kā arī visu objektā jau esošo, radioaktīvo atkritumu pārvaldība, tai skaitā radioaktīvi piesārņoto pazemes komunikāciju un saimnieciskās kanalizācijas pazemes tvertņu demontāža un radioaktīvo atkritumu pārvaldība.

Salaspils kodolreaktora likvidēšana un demontāža netiks veikta līdz “zaļajam mauriņam”, kas nozīmē, ka teritorijā netiks veikta pilna sanācija un pēc reaktora likvidēšanas un demontāžas teritorijas izmantošana tiks ierobežota un uzraudzīta. Šāds variants izvēlēts, pamatojoties uz finansiāliem, saimnieciskiem un praktiskiem apsvērumiem. Pilnas sanācijas gadījumā būtu jānojauc ne tikai Salaspils kodolreaktora ēka, bet arī jāizved no teritorijas ievērojams daudzums (līdz 10 000 m³) radioaktīvi piesārņotas grunts un tās pagaidu uzglabāšanai glabātavā “Radons” būtu jāuzceļ pagaidu glabātuve, kurā grunts tiktu uzglabāta 50 - 60 gadus ilgā laika posmā, līdz tās radioaktivitāte dabiskā ceļā samazinātos. Tā vietā Salaspils kodolreaktora teritorija paliks valsts uzraudzībā 60 gadus pēc kodolreaktora likvidēšanas un demontāžas. Tāpat paredzēts, ka kodolreaktora teritorijā darbu turpinās sekundārā standarta dozimetrijas laboratorija, kā arī esošās palīgēkas tiks izmantotas LVĢMC funkciju nodrošināšanai, piemēram, vides monitoringa novērojumu staciju rezerves detaļu un materiālu uzglabāšanai, autotransporta izvietošanai.

Vides aizsardzības un reģionālās attīstības ministrs A. T. Plešs

*Slaidiņa, 67026487*

*natalija.slaidina@varam.gov.lv*

1. <http://tap.mk.gov.lv/mk/tap/?pid=40463473> [↑](#footnote-ref-1)
2. <https://www.eis.gov.lv/EKEIS/Supplier/Procurement/30426> [↑](#footnote-ref-2)
3. <https://info.iub.gov.lv/lv/meklet/q/radons/pc/VSIA%20LV%C4%A2MC%202019%7B%7C%7D18/> [↑](#footnote-ref-3)
4. https://info.iub.gov.lv/lv/meklet/q/radons/pc/VSIA%20LV%C4%A2MC%202019%7B%7C%7D18/ [↑](#footnote-ref-4)
5. https://info.iub.gov.lv/lv/meklet/q/radons/ [↑](#footnote-ref-5)
6. <https://www.eis.gov.lv/EKEIS/Supplier/Procurement/33350> [↑](#footnote-ref-6)
7. https://info.iub.gov.lv/lv/meklet/q/salaspils/pc/VSIA%20LV%C4%A2MC%202019%7B%7C%7D30/ [↑](#footnote-ref-7)
8. https://info.iub.gov.lv/lv/meklet/q/salaspils%20kodolreaktors/ [↑](#footnote-ref-8)